作者:唐彥謙
標題:紅葉
內容:無處不飄揚，高樓臨道旁。素娥前夕月，青女夜來霜。宿雨隨時潤，秋晴著物光。幽懷長若此，病眼更相妨。蜀紙裁深色，燕脂落靚妝。低叢侵小閣，倒影入回塘。謝脁留霞綺，甘甯棄錦張。何人休遠道，是處有斜陽。薜荔垂書幌，梧桐墜井床。晚風生旅館，寒籟近僧房。桂綠明淮甸，楓丹照楚鄉。雁疏臨鄠杜，蟬急傍瀟湘。樹異桓宣武，園非顧闢疆。茂陵愁臥客，不自保危腸。